Diari Oficial de la Generalitat Valenciana


Sumari del DOGV 1708, del 23-01-1992 (1992/823705)

ORDRE de 7 de gener de 1992, de la Conselleria de Cultura, Educació i Ciència, per la qual es convoquen beques per a l'assistència a cursos de perfeccionament d'estudis teatrals, de dansa contemporànies o àudio-visuals, de caràcter nacional o internacional, durant l'any 1992, i s'aproven les bases corresponents.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1992/01/07/(1)/dof/vci/html**

### Dades del document

Número de DOGV
:   1708

Data del DOGV
:   23-01-1992

Secció del DOGV
:   DISPOSICIONS GENERALS

Número del document
:   1992/823705


Data del document
:   07-01-1992

Organisme emissor
:   Conselleria de Cultura, Educació i Ciència

Tipus de document
:   Ordre

Ordre de 7 de gener de 1992, de la Conselleria de Cultura, Educació i Ciència, per la qual convoca beques per l'assistència a cursos de perfeccionament d'estudis teatrals, de dansa contemporània o àudio-visuals de caràcter nacional o internacional, durant l'any 1992, i aprova les bases corresponents.  
Per tal de facilitar l'assistència a cursos de perfeccionament teatral, de dansa contemporània o àudio-visuals, tant a Espanya com a l?estranger durant l'any 1992, d?acord amb els articles 2 i 31 de la Llei Orgànica 5/1982, per la qual s'aprovà l?Estatut d?autonomia de la Comunitat Valenciana, i fent ús de la facultat que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE:  
Primer  
Se convoca la concessió de beques per a l'assistència a cursos de perfeccionament teatral, de dansa contemporània o àudio-visuals de caràcter nacional i internacional o d'ampliació d'estudis per a l'any 1992 i s'aproven les bases per les quals es regiran i s'inclouen com annex a aquesta Ordre.  
Segon  
L'import d'aquestes ajudes serà de quatre milions de pessetes inclosos en la línia de subvenció 404/000/92, del programa d'Extensió i Promoció Cultural i de les Arts Interpretatives, de la Direcció General de Patrimoni Cultural.  
DISPOSICIONS FINALS  
Primera  
Autoritze la Directora General de Patrimoni Cultural a dictar les resolucions que requeresca l'aplicació i el desenvolupament d'allò que disposa aquesta ordre.  
Segona  
Aquesta ordre entrarà en vigor el mateix dia que serà publicada en el Diari Oficial de la Generalitat Valenciana.  
València, 7 de gener de 1992.  
El Conseller de Cultura, Educació i Ciència,   
ANDREU LOPEZ I BLASCO  
ANNEX  
Bases per a l'assistència a cursos de perfeccionament d'estudis teatrals, de dansa contemporània o àudio-visuals de caràcter nacional o internacional, durant l'any 1992.  
1. Beneficiaris  
Els sol·licitants hauran de ser persones vinculades al teatre, la dansa contemporània o els àudio-visuals que acrediten realitzacions, experiència o iniciació suficient en les diferents especialitats artístiques, tècniques o docents i que residesquen a la Comunitat Valenciana: Les ajudes es concediran exclusivament a persones físiques i seran indivisibles.  
2. Modalitats i dotació de les beques  
Les ajudes que es concediran en cada cas no superaran les quantitats següents:  
2.1. Per a assistir a cursos de perfeccionament a Espanya, d'una durada no superior a tres mesos, fins a 100.000 PTA.  
El pagament d'aquestes ajudes es realitzarà una vegada haja acabat el curs de perfeccionament i després que es presente la documentació que demana l'apartat 5.3 d'aquest annex.  
2.2. Per a l'assistència a cursos de perfeccionament a l?estranger, qualsevol que en siga la durada, i a cursos que es realitzen a Espanya d'una durada superior a 3 mesos, fins a 300.000 PTA.  
El pagament d'aquestes beques es realitzarà de la forma següent:  
S'abonarà el 70% de la totalitat, després que la persona beneficiària de la beca acredite, mitjançant un escrit a la Direcció General de Patrimoni Cultural, la seua assistència al curs de perfeccionament per al qual demanà l'ajuda. En l?esmentat escrit hauran de figurar les dates de començament i d'acabament del curs. En aquest cas s'hi adjuntarà un aval bancari per un muntant igual al que s'ha rebut de bestreta.  
El 30% restant s'abonarà després que es presente un certificat qualificatiu de les autoritats acadèmiques o professors del centre o institució on s'hagen realitzat els estudis i treballs, acompanyats d'una memòria detallada sobre el desenvolupament i la realització del treball o estudis per als quals s'atorgà la beca.  
2.3. Si la persona a què s'ha atorgat una beca no presenta aquests documents, serà exclosa de les convocatòries que, en endavant, es realitzen amb aquesta finalitat.  
3. Sol·licituds  
3.1. El termini de presentació de sol·licituds s'iniciarà a partir de l?endemà de la seua publicació d'aquesta convocatòria en el Diari Oficial de la Generalitat Valenciana i acabarà el 30 d'abril de 1992.  
3.2. Les sol·licituds s'han de formalitzar segons el model que es facilitarà als serveis territorials de Cultura i Educació:  
- Alacant. Carratalà, 47. 03944, Alacant. Tel. (96) 510 04 00.   
- Castelló. Av. del Mar, 23. 12533, Castelló. Tel. (964) 22 52 12.  
- València. Av. Navarro Reverter, 2. 46701, València. Tel. (96) 373 88 11.  
I anirà acompanyada dels documents següents:  
3.2.1. Memòria explicativa del programa de treball que desenvoluparà cada participant.  
3.2.2. Certificat dels estudis realitzats anteriorment sobre matèries de l?especialitat.  
3.2.3. Relació d'activitats professionals desenvolupades.  
3.2.4. Prova acreditativa dels contactes realitzats pel sol·licitant amb el centre o institució proposats en la instància per al desenvolupament del seu programa de treball.  
3.2.5. En cas que la sol·licitud siga per a l'estranger, el sol·licitant ha d'indicar els idiomes que coneix i el nivell de coneixement respectiu.  
3.2.6. S'haurà de fer constar igualment les subvencions que s'hagen sol·licitat, o que hagen rebut d'altres administracions o ens públics o privats.  
3.2.7. Fotocòpia del DNI.  
3.2.8. Certificat d'empadronament.  
3.3. Tota la documentació requerida es presentarà als serveis territorials de Cultura i Educació junt amb la sol·licitud, als centres d'informació de l?Oficina d'Informació, Iniciatives i Reclamacions de la Generalitat Valenciana, o bé es trametrà per qualsevol dels procediments establerts en l'article 66 de la Llei de Procediment Administratiu.  
3.4. Si la sol·licitud no inclou totes les dades exigides o falta documentació acreditativa, s'instarà la persona interessada perquè, en el termini de deu dies solucione aquests defectes, amb l'advertiment que en cas contrari, la sol·licitud serà arxivada. En tot cas, la Direcció General de Patrimoni Cultural podrà demanar als sol·licitants que presenten qualsevol informació aclaridora, que resulte necessària en relació amb els punts adés esmentats.  
4. Resolució de la sol·licitud  
En atenció a la proposta elevada pel Cap del Servei de Música, Teatre i Cinematografia amb l'estudi previ de la comissió avaluadora creada amb aquesta finalitat, la Directora General de Patrimoni Cultural resoldrà la concessió o denegació de les ajudes sol·licitades.  
4.1. La comissió avaluadora estarà composta pels membres següents:  
- Un representant de la Direcció General de Mitjans de Comunicació Social.  
- Un representant de l'Institut Valencià de les Arts Escèniques, Cinematografia i Música.  
- Un representant de l'Escola Superior d'Art Dramàtic i Dansa de València.   
5. Obligacions dels beneficiaris  
5.1. Comunicar per escrit, a la Direcció General de Patrimoni Cultural, l'acceptació formal de la beca rebuda, tant bon punt en tinga coneixement oficial, i aportar la certificació fefaent de l'acceptació en el centre proposat per al desenvolupament del seu programa de treball.  
5.2. Els beneficiaris hauran de finalitzar el curs de perfeccionament durant l'any 1992 i acomplir ininterrompudament el programa de treball previst durant el període de temps per al qual s'havia demanat.  
5.3. Presentar davant la Direcció General de Patrimoni Cultural, dins el termini d'un mes a partir del moment en què finalitze el curs per al qual havia esta( concedida la beca, certificació de les autoritats acadèmiques, professor o professors del centre o institucions i aprofitament del treball realitzat.  
La persona interessada acompanyarà també la documentació anterior amb una memòria detallada sobre el desenvolupament i realització del treball per al qual li fou concedida l'ajuda, i una relació de justificants de les 'despeses realitzades durant la realització dels estudis.  
5.4. Els beneficiaris se sotmetran a les actuacions de control financer que corresponguen a la Intervenció General, en relació amb l'ajuda atorgada.  
5.5. Sol·licitar per escrit a la Direcció General de Patrimoni Cultural el canvi de centre previst per al desenvolupament del seu programa de treball, si l?esmentat centre no figura en la instància presentada, tot indicant els motius que determinen aquesta substitució.  
5.6. La Conselleria de Cultura, Educació i Ciència no abonarà la quantitat concedida i, si escau, es farà el reintegrament de les quantitats rebudes i l'exigència de l'interès de demora des del moment del pagament de l'ajuda en els casos següents: a) incompliment de l?obligació de justificació; b) obtenció de les beques sense reunir les condicions que hi són necessàries; c) incompliment de la finalitat per a la qual s'atorgà l'ajuda, i d) incompliment de les obligacions imposades a la persona beneficiària.


Còpia Permalink ELI